હું આકાશ તરફ જોઈ મારા દુર્ભાગ્યનું અનુમાન કરતો હતો. ફરીથી ઘનઘોર વાદળો જામી ગયાં. જોઈને લાગ્યું કે કાલની માફક જ પાણી વરસશે. આવા વરસાદમાં આ આશ્રય મૂકીને રવાના થઉં કે નહીં એવું વિચારી રહ્યો હતો ને સાચે જ વરસાદ પડવા લાગ્યો. પહેલાં મોટાં મોટાં ફોરાં અને પછી મુશળધાર વર્ષા, એ સાથે આંધી. એ વખતે મારા કમરામાં કોઈ નહોતું. ગપાટા મારીને બધા ઊભા થઈ ગયા હતા. એક છોકરો પલળતો પલળતો મારા માટે દૂધ લઈ આવ્યો.